ΓΡΑΠΤΗ ΕΡΩΤΗΣΗ E-1857/97 υποβολή: Marjo Matikainen-Kallstrφm (PPE) προς την Επιτροπή (30 Μαΐου 1997)

Θέμα: Κινητικότητα των νέων

Το εκπαιδευτικό πρόγραμμα SOKRATES της Ευρωπαϊκής Ένωσης και το υποπρόγραμμά του ERASMUS είναι από τα πιο επιτυχημένα στην Κοινότητα. Ο αριθμός των αιτήσεων που αφορά τα προγράμματα αυτά ολοένα και αυξάνεται. Ήδη ο αριθμός των αιτήσεων είναι τόσο υψηλός ώστε η προοριζομένη για τους φοιτητές χρηματοδότηση δεν επαρκεί για την κάλυψη των εξόδων τους.

Ποιά μέτρα προτίθεται να λάβει η Ευρωπαϊκή Επιτροπή προκειμένου να αυξηθεί η χρηματοδότηση για το πρόγραμμα SOKRATES, και να μην μειωθεί το ποσόν που αναλογεί από την χρηματοδότηση του εκπαιδευτικού προγράμματος SOKRATES στο υποπρόγραμμα ERASMUS;

Απάντηση της κ.Cresson εξ ονόματος της Επιτροπής (16 Ιουλίου 1997)

H Επιτροπή συμφωνεί με την άποψη του κ. βουλευτή ότι το πρόγραμμα Σωκράτης και το 1ο του κεφάλαιο (Erasmus) είναι μεταξύ των πιο επιτυχημένων κοινοτικών προγραμμάτων. Ο αριθμός των φοιτητών για τους οποίους υποβάλλονται αιτήσεις υποτροφιών κινητικότητας με το πρόγραμμα Erasmus έχει αυξηθεί σημαντικά από την έγκριση του πρώτου προγράμματος Erasmus το 1987. Κατά το ακαδημαϊκό έτος 1997/8, η Επιτροπή έλαβε τέτοιου είδους αιτήσεις για περίπου 180,000 φοιτητές. Ο διαθέσιμος προϋπολογισμός για το πρόγραμμα δεν ανταποκρίνεται πλέον στην αυξημένη αυτή ζήτηση. Πρέπει να υπενθυμίσουμε ότι η Επιτροπή είχε αρχικά προτείνει ένα οικονομικό πλαίσιο 1,005 εκατομμυρίων ECU (Κοινότητα των 12) για το πρόγραμμα της περιόδου 1995/6. Το ποσό που τελικά εγκρίθηκε, 850 εκατομμύρια ECU, έπρεπε να καλύψει την Κοινότητα των 15 καθώς και επιπλέον δραστηριότητες που προστέθηκαν κατά τη διάρκεια των διαπραγματεύσεων.

Σύμφωνα με την κοινή δήλωση που εγκρίθηκε από το Κοινοβούλιο, το Συμβούλιο και την Επιτροπή στις 14 Μαρτίου 1995 κατά την ολοκλήρωση της διαδικασίας συμβιβασμού, η Επιτροπή ενέκρινε στις 14 Μαρτίου 1997 έκθεση σχετικά με τα δύο πρώτα χρόνια εφαρμογής του προγράμματος ((COM(97)99 τελικό. )), καθώς και πρόταση αύξησης του οικονομικού πλαισίου για το 1995/9 κατά 50 εκατομμύρια ECU σε σύνολο 900 εκατομμύρια ECU συνολικά. Η πρόταση αυτή εξετάζεται σήμερα από το Κοινοβούλιο και το Συμβούλιο. Στις 12 Ιουνίου 1997 το Κοινοβούλιο ψήφισε κατά την πρώτη ανάγνωση μια τροπολογία η οποία αυξάνει το πρόσθετο ποσό σε 100 εκατομμύρια ECU. Η Επιτροπή, για λόγους δημοσιονομικής αυστηρότητας δεν έλαβε υπόψη την τροπολογία αυτή στην τροποποιημένη της πρόταση που εγκρίθηκε στις 25 Ιουνίου 1997. Στις 26 Ιουνίου 1997 το Συμβούλιο ενέκρινε ομόφωνα αύξηση 25 εκατομμυρίων ECU αλλά δεν ενέκρινε επίσημα την κοινή του θέση.

Η απόφαση θέσπισης του προγράμματος ορίζει ότι τουλάχιστον το 55% θα δαπανάται για το κεφάλαιο 1 του προγράμματος. Κατά τη διάρκεια των δύο πρώτων χρόνων η αναλογία ήταν 56.9%. Πρέπει να σημειωθεί ότι και τα ιδρύματα τριτοβάθμιας εκπαίδευσης είναι επιλέξιμα για άλλα μέρη του προγράμματος, όπως για τα μέρη που αφορούν την προώθηση της εκμάθησης ξένων γλωσσών (Lingua) και την ανοιχτή τηλεδιδασκαλία και την εκμάθηση από απόσταση. Σε περίπτωση χορήγησης ενός επιπρόσθετου ποσού στο πρόγραμμα Σωκράτης με βάση την ανωτέρω πρόταση της Επιτροπής, τουλάχιστον το 55% αυτού του επιπρόσθετου ποσού πρέπει να δαπανηθεί για το πρόγραμμα Erasmus. Πρέπει ωστόσο να σημειωθεί ότι το πρόγραμμα Σωκράτης περιέχει επίσης καινοτόμα μέτρα που απευθύνονται σε άλλους τομείς της εκπαιδευτικής κοινότητας, και ιδίως στον σχολικό τομέα και στην εκπαίδευση ενηλίκων. Πρέπει συνεπώς να εξασφαλιστούν επαρκείς οικονομικοί πόροι και για αυτούς τους τομείς ώστε να διατηρηθεί η συνολική ισορροπία στην οποία αποσκοπεί ο νομοθέτης.